ສະຫະລັດ ຕິຕຽນຊີເຣຍ ແຮງຂຶ້ນ
ປະທານາທິບໍດີໂອບາມາ ຕຳໜິຕິຕຽນປະທານາທິບໍດີຊີເຣຍ ແຮງຂຶ້ນກວ່າເກົ່າ
ປະທານາທິບໍດີສະຫະລັດທ່ານບາຣັກໂອບາກ່າວວ່າ ປະທານາທິບໍດີຊີເຣຍທ່ານ Bashar al-Assad ພວມສູນເສຍຄວາມຖືກຕ້ອງຊອບທຳ ໃນສາຍຕາຂອງປະຊາຊົນຂອງທ່ານເອງ ແລະໄດ້ພາດໂອກາດຊໍ້າແລ້ວຊໍ້າອີກທີ່ຈະທໍາການປະຕິຮູບຢ່າງແທ້ຈິງນັ້ນ ທ່ານໂອບາມາກ່າວຕໍ່ລາຍການຂ່າວຂອງໂທລະພາບ CBS ໃນມື້ວັນອັງຄານວານນີ້ວ່າລັດ ຖະບານຊີເຣຍໄດ້ກໍ່ໃນອັນທີ່ທ່ານເອີ້ນວ່າ ຄວາມໂຫດຮ້າຍທາລຸນໃນລະດັບທີ່ຮັບເອົາບໍ່ໄດ້ ຕໍ່ພວກໂຮມຊຸມນຸມຢ່າງສັນຕິ ທີ່ປະທ້ວງການປົກຄອງແບບຜະເດັດການຂອງທ່ານ Assad ຊີເຣຍໄດ້ຕຳໜິຕິຕຽນຢ່າງແຮງ ຕໍ່ການໃຫ້ຄວາມເຫັນທີ່ຄ້າຍຄືກັນນີ້ ຂອງລັດຖະມົນຕີການ ຕ່າງປະເທດສະຫະລັດ ທ່ານນາງ Hillary Clinton ໂດຍເວົ້າວ່າການໃຫ້ຄວາມເຫັນຂອງ ທ່ານນາງ ແມ່ນເປັນຫຼັກຖານເພີ່ມຂຶ້ນຂອງການແຊກແຊງຢ່າງເປີດແປນຂອງສະຫະລັດເຂົ້າ ໃນກິດຈະການພາຍໃນຂອງຊີເຣຍ ທ່ານນາງ Clinton ກ່າວໃນມື້ວັນຈັນຜ່ານມານີ້ວ່າ ທ່ານ Assad ໄດ້ສູນເສຍຄວາມຖືກ ຕ້ອງຊອບທຳ ໃນການປົກຄອງປະເທດ ແລະບໍ່ແມ່ນບຸກຄົນທີ່ຂາດບໍ່ໄດ້ ນອກນັ້ນທ່ານ ນາງຍັງເວົ້າວ່າ ສະຫະລັດບໍ່ໄດ້ມີການລົງທຶນໃດໆ ໃນການຄອງອຳນາດຕໍ່ໄປ ຂອງທ່ານ Assad ຂະນະດຽວກັນໄຟໄດ້ສ້າງຄວາມເສຍຫາຍໃຫ້ແກ່ທໍ່ສົ່ງແກັສທຳມະຊາດທີ່ເມືອງ Tayanah ໃນພາກຕາເວັນອອກຂອງຊີເຣຍ ໃກ້ໆຊາຍແດນອີຣັກ ແຕ່ຍັງມີລາຍງານທີ່ຂັດແຍ້ງກັນກ່ຽວ ກັບສາເຫດທີ່ພາໃຫ້ເກີດໄຟໄໝ້ໃນຄັ້ງນີ້ ໂທລະພາບຂອງທາງການຊີເຣຍລາຍງານວ່າໄຟ ໄດ້ເລີ້ມລຸກໄໝ້ທໍ່ສົ່ງແກັສຂະນະທີ່ພວມມີການບຳລຸງຮັກສາ ແຕ່ປະຊາຊົນໃນເມືອງດັ່ງກ່າວ ເວົ້າວ່າ ມີສຽງລະເບີດດັງຂຶ້ນໃນຕອນເດິກຂອງຄືນວັນອັງຄານວານນີ້